רוברט שטראוס

רוברט שוורץ שטראוס (באנגלית: Robert Schwarz Strauss; 19 באוקטובר 1918 – 19 במרץ 2014) היה עורך דין, פוליטיקאי ודיפלומט יהודי-אמריקאי, אשר כיהן כשגריר הראשון של ארצות הברית בפרדציה הרוסית.

נולד בטקסס בשנת 1918 להורים ממוצא יהודי-גרמני. למד משפטים באוניברסיטת טקסס באוסטין, ובמהלך מלחמת העולם השנייה שירת ב- FBI.

בשנת 1945 פתח בדאלאס משרד עורכי דין (Akin Gump Strauss Hauer & Feld), שלימים נעשה למשרד המעסיק מאות עורכי דין ברחבי ארצות הברית.

בשנות החמישים עסק בגיוס תרומות למפלגה הדמוקרטית, וסייע לבחירתו של מושל טקסס ג'ון קונלי. בכך, נעשה מקורב ללינדון ג'ונסון, והלה נעזר בו בהיותו נשיא ארצות הברית כיועץ מדיני לעניין מלחמת וייטנאם.

בין השנים 1972 ו- 1977 שימש כיושב ראש הוועדה הדמוקרטית הלאומית (DNC), ובשנת 1977 מונה על ידי נשיא ארצות הברית ג'ימי קרטר לנציב הסחר של ארצות הברית (USTR), במסגרתו השלים בהצלחה את "סבב טוקיו", ליישום הסכמי גאט"ט.

בשנת 1979 מונה על ידי קרטר לתפקיד שליחו המיוחד למזרח התיכון, בניסיון להתמודד עם השלכות המהפכה האיראנית.

בינואר 1981 העניק לו קרטר את מדליית החירות הנשיאותית.

בתקופת כהונתו של רונלד רייגן כנשיא ארצות הברית, מונה שטראוס לעמוד בראש הוועדה הכלכלית הלאומית (National Economic Commission) ביחד עם דרו לואיס.

באוגוסט 1991 מונה על ידי הנשיא ג'ורג' בוש (האב) לשגריר ארצות הברית בברית המועצות, ולאחר פירוקה, נעשה לשגריר ארצות הברית הראשון ברוסיה, לאחר פירוק ברית המועצות, תפקיד בו כיהן עד נובמבר 1992.

הוא שימש חבר סגל בבית הספר למינהל ציבורי על שם לינדון ג'ונסון באוניברסיטת טקסס באוסטין.

נפטר בוושינגטון בשנת 2014, בגיל 95. על שמו נקרא "המרכז לביטחון לאומי ומשפטים" באוניברסיטת טקסס באוסטין.

קישורים חיצוניים

 Strauss profile and bio at the Academy of Achievement
 Strauss bio at Akin Gump Strauss Hauer & Feld, LLP
 Strauss bio at Answers.com
 Strauss bio at U.S.-Russia Business Council
 McGarr, Kathryn J. The Whole Damn Deal: Robert Strauss and the Art of Politics. PublicAffairs, 2011. 
 

ערכים שבהם תבנית בריטניקה אינה מתאימה
שגרירי ארצות הברית בברית המועצות
שגרירי ארצות הברית ברוסיה
דיפלומטים יהודים
עורכי דין יהודים אמריקאים
יהודים אמריקאים
מקבלי מדליית החירות הנשיאותית
חברי המפלגה הדמוקרטית (ארצות הברית)
סגל אוניברסיטת טקסס באוסטין
נציבי הסחר של ארצות הברית
יושבי ראש הוועדה הדמוקרטית הלאומית
אמריקאים שנולדו ב-1918
אמריקאים שנפטרו ב-2014
חברי ועד השלישייה
חברי הקבינט של ארצות הברית בממשל ג'ימי קרטר
זוכי פרס ראול ולנברג